ΣΥΝΕΔΡΙΟ Κ.Ε.Δ.Ε.«ΑΘΛΗΤΙΣΜΟΣ ΚΑΙ ΠΟΛΙΤΙΣΜΟΣ Παράγοντες κοινωνικής Συνοχής»
Καβάλα 1 – 2 Νοεμβρίου 2013

Στις 1 και 2 Νοεμβρίου 2013 στην πόλη της Καβάλας διεξήχθη με επιτυχία το θεματικό συνέδριο της Κεντρικής Ένωσης Δήμων Ελλάδας με τίτλο: «Αθλητισμός και Πολιτισμός, παράγοντες κοινωνικής συνοχής». Οι εισηγήσεις που αναπτύχθηκαν και οι συζητήσεις που ακολούθησαν προσέφεραν ένα πλούσιο προβληματισμό και ενδιαφέρουσες προσεγγίσεις. Βασικά σημεία και συμπεράσματα από τα θέματα που απασχόλησαν το συνέδριο στον τομέα του πολιτισμού θα μπορούσαν να συνοψισθούν σε έξι βασικά σημεία:

· Η ισχυρή πολιτιστική διάσταση της Αυτοδιοίκησης σε όλες τις περιόδους

· Για ένα διαφορετικό μοντέλο πολιτιστικής πολιτικής 

· Αξιολόγηση πολιτισμικών πόρων και αναδιανομή πολιτισμικού κεφαλαίου
· Εναλλακτικές δικτυώσεις και καινοτόμες πολιτικές 
· Νέο Κοινωνικό ρεύμα συλλογικής δράσης και ερασιτεχνικής δημιουργίας 

· Τοπικές πολιτιστικές συνέργειες με καταλύτη την Αυτοδιοίκηση
1. Η ισχυρή πολιτιστική διάσταση της Αυτοδιοίκησης: Οι μεταπολιτευτικές περίοδοι και τα νέα δεδομένα της κρίσης
Ο τομέας του πολιτισμού αναδείχθηκε ως προνομιακό πεδίο παρέμβασης για την Τοπική Αυτοδιοίκηση σε όλη την μεταπολιτευτική περίοδο. Στην πρώτη περίοδο κυριάρχησε η ψυχαγωγική διάσταση του πολιτισμού με μια έκρηξη πολιτιστικών εκδηλώσεων και φεστιβάλ με την παράλληλη ανάπτυξη της δημιουργικής απασχόλησης των κατοίκων σε ερασιτεχνικά καλλιτεχνικά εργαστήρια. Παράλληλα, επικράτησε μία «δημοκεντρική» αντίληψη του πολιτισμού με κυριαρχία της λογικής του δωρεάν. Την επόμενη περίοδο αναπτύσσονται πολιτιστικοί θεσμοί τόσο στο κέντρο όσο και στην περιφέρεια με τη συνεργασία της κεντρικής διοίκησης που εξακολουθεί να ασκεί επιδοματική πολιτική στον πολιτισμό. Επίσης, αναδεικνύεται η οικονομική διάσταση του πολιτισμού και επιχειρείται να ενταχθεί σε ένα πλαίσιο ολοκληρωμένης τοπικής ανάπτυξης. Τέλος, αναγνωρίζεται η ανάγκη του πολιτιστικού προγραμματισμού και η συνεργασία με ειδικούς εμψυχωτές και καλλιτεχνικό δυναμικό. Η περίοδος μέχρι το 2009 προσδιορίζεται στο μεγαλύτερο μέρος της από μια ανορθολογική διαχείριση πόρων που σε πολλές περιπτώσεις χαρακτηρίζεται από ανισοκατανομή και σπατάλη.  
Την τελευταία περίοδο (2010 – 2013) στην Αυτοδιοίκηση συντελείται μία σημαντική θεσμική απαξίωση και οικονομική υποβάθμιση με μειωμένους πόρους κατά 60% και με προσωπικό μειωμένο κατά 30%. Στον τομέα του πολιτισμού κατέρρευσαν πολλές βεβαιότητες που συντηρούνταν μαζί με υπερβολές και επιλογές χωρίς στόχευση. Παρόλα αυτά, στη σημερινή εποχή της κρίσης ο τομέας του πολιτισμού στις τοπικές κοινωνίες καθίσταται αναγκαίος όσο ποτέ καθώς είναι δυνατόν να αποτελέσει σημαντικό παράγοντα που συνεισφέρει στην κοινωνική συνοχή.
2. Η ανάγκη για αλλαγή παραδείγματος και για διαφορετικό μοντέλο πολιτιστικής πολιτικής 

Η σημερινή οικονομική κρίση ακολουθείται από κρίση πολιτισμικής ταυτότητας, κρίση δημιουργικής παραγωγής, κρίση πολιτιστικών θεσμών, κρίση στη σχέση δημιουργών-κοινού. Το μοντέλο πολιτιστικής πολιτικής που εφαρμόζεται στη διάρκεια  των τεσσάρων τελευταίων δεκαετιών είναι ένα μοντέλο πολιτιστικής πολιτικής «από τα πάνω», συγκεντρωτικό και περιοριστικό που δεν καταφέρνει, παρά μόνο σε ελάχιστες περιπτώσεις, να ανοίξει διάλογο με την κοινωνία και τις ανάγκες της. 
Στη σημερινή συγκυρία συντελούνται σημαντικές αλλαγές στις πολιτιστικές πρακτικές, στην παραγωγή και διανομή της κουλτούρας, στη συμβολική οικονομία των νοημάτων, στις ανισότητες και τις διακρίσεις, στα κάθε είδους έκτασης και έντασης δίκτυα. Οι βαθιές ριζικές ανατροπές που συντελούνται στο σώμα του  κράτους και  της κοινωνίας καθιστούν προφανή την ανάγκη για αλλαγή παραδείγματος όσον αφορά το πολιτισμικό πεδίο. Αλλαγή παραδείγματος σημαίνει αλλαγή των δομών, των κανόνων λειτουργίας, των δρώντων, και των ρόλων που καλούνται να υιοθετήσουν. Για να πραγματοποιηθεί, όμως, κάτι παρόμοιο θα πρέπει να εγκαταλειφθούν οι παλιές πελατειακές δομές και νοοτροπίες και να ανασχεδιαστεί η πολιτισμική παρέμβαση. Η σύμπραξη σε ένα κοινό εγχείρημα και η στρατηγική συνεργασίας όλων των δρώντων σε μια νέα καταστατική συνθήκη αποτελεί βασική προϋπόθεση ώστε να προκύψει ένα νέο πολιτισμικό σχέδιο που θα συνδυάζει  την κοινωνική και  την οικονομική-αναπτυξιακή διάσταση.

Υφίσταται, λοιπόν, η ανάγκη για πρωτοβουλίες για ένα καινούργιο πλαίσιο, ένα νέο πρόγραμμα που όσο πιο πλουραλιστικό, συμμετοχικό και δημοκρατικό είναι, τόσο περισσότερες πιθανότητες επιτυχίας θα έχει. Ένα συντεταγμένο πρόγραμμα αν δεν εξασφαλίζει τη συμμετοχή όσο το δυνατόν περισσότερων  δρώντων, οι αλλαγές που θα πραγματοποιηθούν κινδυνεύουν να γίνουν  ερήμην των πιο ευάλωτων ομάδων, ερήμην του δημοσίου συμφέροντος, ερήμην της κοινωνικής αλληλεγγύης που  κρατάει μια κοινωνία πολιτισμικά  ζωντανή. 
Αποκτούν, πλέον, ιδιαίτερη σημασία ευρύτερα πολιτικά ζητήματα (politics) που αφορούν  τις  ταυτότητες, τη δημόσια κουλτούρα και τη διαχείριση της μνήμης, τη δημοκρατική διάσταση της κουλτούρας, την αναγνώριση πολιτισμικών δικαιωμάτων στις μειονοτικές ομάδες, την άρση των διακρίσεων, την ισότιμη συμμετοχή. Η νέα πολιτισμική ιθαγένεια (cultural citizenship) προκύπτει μέσα από  την ανανέωση στάσεων, νοοτροπιών και  συμπεριφορών  που συγκροτούν την κουλτούρα της καθημερινής ζωής. Αυτές οι νέες θεωρήσεις, θα  είναι εκείνες που θα ενισχύσουν τις δυνατότητες της κοινωνίας να ξεπεράσει την κρίση και να αναλάβει τη διαχείριση του μέλλοντός της.  

3. Αξιολόγηση πολιτισμικών πόρων και ανάγκη αναδιανομής του πολιτισμικού κεφαλαίου 
Οι νέες θεωρήσεις πρέπει να στοχεύσουν στον επαναπροσδιορισμό  του ίδιου του πολιτισμικού κεφαλαίου της χώρας και της σύστασής του. Είναι σημαντικό να αξιολογηθούν οι  πολιτισμικοί πόροι, υλικοί, ανθρώπινοι και συμβολικοί, τα παγιωμένα σχήματα σχέσεων και τα συστήματα  ιεραρχήσεων, οι διακρίσεις, οι ανισότητες, οι αποκλεισμοί, δηλαδή το συλλογικό  κεφάλαιο που διαθέτει η χώρα. Αυτός ο επαναπροσδιορισμός και η αξιολόγηση θα επιτρέψει να αναδειχθούν οι νέοι στρατηγικοί άξονες, οι τρόποι αναδιοργάνωσης των πόρων και αναδιάρθρωσης των δομών, η ανανέωση των εργαλείων, η νέα θεμελίωση, η στρατηγική  και οι μέθοδοι της κρατικής παρέμβασης σε αυτό που αποκαλούμε  κουλτούρα και  πολιτισμό της χώρας. 
Το πολιτισμικό κεφάλαιο καθώς δεν συσσωρεύεται μόνο ως προς την ατομική πρόσκτησή του, είναι δυνατόν να παραχθεί και να αναδιανεμηθεί σε επίπεδο τοπικότητας και με κοινωνικούς όρους. Διαθέτει, δηλαδή, συλλογικό χαρακτήρα συνιστώντας ένα πολύτιμο απόκτημα κοινωνικής αναδιανομής που αντιμάχεται τον κοινωνικό αποκλεισμό και ενδυναμώνει την κοινωνική αλληλεγγύη. Στρατηγικός στόχος, λοιπόν, ενός ολοκληρωμένου πολιτιστικού σχεδίου αποτελεί η καταπολέμηση της πολιτισμικής ανισότητας, στενού συγγενή της οικονομικής και κοινωνικής ανισότητας. Με τον τρόπο αυτό δεν θα απολεσθεί μεγάλο μέρος του κοινωνικού  και πολιτισμικού  κεφαλαίου που διαθέτει η χώρα και θα γίνει δυνατόν να αξιοποιηθεί  προς όφελος της πολιτιστικής δημοκρατίας.
4. Εναλλακτικές δικτυώσεις και καινοτόμες πολιτικές: Συνεταιριστικές επιχειρήσεις και εταιρική κοινωνική ευθύνη 
Η Κοινωνική Οικονομία αποτελεί έναν πόλο κοινωνικής χρησιμότητας την εποχή της κρίσης που συνδυάζει οικονομικούς και κοινωνικούς στόχους και αναπτύσσεται καλύτερα σε τοπικό επίπεδο καθώς ευνοείται από την ευελιξία του μικρού μεγέθους και την ικανότητα κινητοποίησης πληθυσμού γύρω από κοινούς στόχους. Φορέας της Κοινωνικής Οικονομίας στην αυτοδιοίκηση, που βρίσκει ιδιαίτερη εφαρμογή στον πολιτιστικό τομέα, αποτελεί η Κοινωνική Συνεταιριστική Επιχείρηση (Κοιν.Σ.Επ.). Αυτός ο νέος τύπος επιχείρησης αποτελεί μία οριζόντια δικτύωση καλλιτεχνικών διαθεσιμοτήτων που υποκαθιστά την θεσμική αδυναμία πολλών αυτοδιοικητικών οργανισμών να συνάψουν συμβάσεις με καλλιτεχνικούς συνεργάτες με στόχο την παραγωγή συγκεκριμένου έργου. Η Κοιν.Σ.Επ. εξασφαλίζει την ελεύθερη συμμετοχή των πολιτιστικών δρώντων, την ανεξαρτησία απέναντι στο κράτος, την αλληλεγγύη των μελλών, την ορθολογική και δίκαιη διανομή του παραγόμενου πλεονάσματος .
Επιπρόσθετα, η νέα περίοδος απαιτεί την εξεύρεση εναλλακτικών τρόπους χρηματοδότησης και ενίσχυσης των πολιτιστικών δράσεων. Η Αυτοδιοίκηση στη Νέα Προγραμματική Περίοδο 2014-2020 έχει τη δυνατότητα να συμμετάσχει σε ευρωπαϊκά προγράμματα για τον πολιτισμό και τη νεολαία. Το νέο ευρωπαϊκό πρόγραμμα «Δημιουργική Ευρώπη» προωθεί την πολιτιστική πολυμορφία και μία έξυπνη, αειφόρο και περιεκτική ανάπτυξη με βασικά εργαλεία τις συνεργασίες, τα δίκτυα και τις πλατφόρμες. 





      Στα πλαίσια της ενίσχυσης και των νέων μορφών χρηματοδότησης  εντάσσεται η υιοθέτηση πολιτικών Εταιρικής Κοινωνικής Ευθύνης (Ε.Κ.Ε.) που συντελούν με καινοτόμο τρόπο στην κάλυψη διαφόρων αναγκών των τοπικών κοινωνιών. Η Ε.Κ.Ε. αποτελεί μια σύγχρονη μορφή κοινωνικής αλληλεγγύης όπου οι διαφορετικοί εταίροι (Δήμοι, Επιχειρήσεις, Κοινωνικές Οργανώσεις του Τρίτου τομέα και της Κοινωνίας των Πολιτών) συνεργάζονται, συνδιαμορφώνουν πολιτικές και συμμετέχουν σε κοινές λειτουργίες με σκοπό τη βιωσιμότητα πολιτιστικών δράσεων και θεσμών. Καθοριστική προϋπόθεση είναι η εθελοντική αυτοδέσμευση των μερών σε ένα κοινά συμφωνημένο πλαίσιο αρχών και ενεργειών υλοποίησης.
Οι σύγχρονες μορφές δικτύωσης (Κοιν.Σ.Επ.) όπως και οι εναλλακτικοί τρόποι ενίσχυσης του πολιτισμού (Ε.Κ.Ε.) έχουν ως κοινό χαρακτηριστικό και αναγκαία συνθήκη την υπεράσπιση της δημόσιας σφαίρας και την προώθηση του κοινωνικού συμφέροντος. Όμως, κάθε καλή πρακτική περικλείει και το αντίθετό της. Υφίστανται περιπτώσεις όπου η λειτουργία Κοιν.Σ.Επ. όχι μόνο δεν εκφράζουν τοπική δυναμική και αυθεντικά κοινωνικά αιτήματα αλλά χαρακτηρίζονται από ακραίες εκδοχές εμπορευματικοποιημένης και κερδοσκοπικής δράσης αποτελώντας την αιχμή του δόρατος για ιδιωτικοποίηση ολόκληρων τομέων του δημόσιου χώρου. Επιπρόσθετα συναντώνται περιπτώσεις εταιρικής κοινωνικής υπευθυνότητας όπου ένα από τα συμβαλλόμενα μέρη επιλέγει να συμμετέχει συνεισφέροντας χρηματικές ροές ώστε να συμψηφίζει τη επιβαρυντική, συνήθως επιχειρηματική, του δράση στην τοπική κοινωνία. Όλες οι προηγούμενες περιπτώσεις δεν συνιστούν καλές πρακτικές και δεν συνάδουν με το χαρακτήρα και τη φυσιογνωμία της Αυτοδιοίκησης. 
5. Ο πολιτικός στόχος ενός νέου κοινωνικού ρεύματος συλλογικής δράσης και ερασιτεχνικής δημιουργίας  

Η ερασιτεχνική δημιουργία στον πολιτιστικό τομέα υπήρξε δημιούργημα της Τοπικής Αυτοδιοίκησης καθώς οι Δήμοι από την πρώτη περίοδο της μεταπολίτευσης μέχρι σήμερα προσδίδουν συγκεκριμένη οργανωτική μορφή στη γενικευμένη διάθεση των πολιτών να υπερβούν οικονομικά, πολιτικά, ιδεολογικά και αισθητικά εμπόδια, που περιόριζαν τη σχέση τους με την καλλιτεχνική δημιουργία και την τέχνη. Έτσι, οι Δήμοι σε ολόκληρη τη χώρα, δίχως σαφείς αρμοδιότητες και χωρίς την απαραίτητη τεχνογνωσία, συγκροτούν τις πιο διαφορετικές ομάδες ερασιτεχνικής δημιουργίας, οργάνωσαν μορφωτικούς θεσμούς, Πινακοθήκες, Θέατρα, Κινηματογράφους, Βιβλιοθήκες, Μουσεία, Ωδεία, Φεστιβάλ, υποστηρίζουν την δράση πολιτιστικών συλλόγων, μετακαλούν σπουδαίους καλλιτέχνες και οργανώνουν διεθνείς πολιτιστικές ανταλλαγές. Με τον τρόπο αυτό η Αυτοδιοίκηση συνθέτει με αυτές τις πρωτοβουλίες τις ατομικές αναζητήσεις των πολιτών και τις καθιστά ένα σημαντικό κοινωνικό ρεύμα. Η ανάπτυξη της ερασιτεχνικής δημιουργίας δεν εξοβελίζει την επαγγελματική δημιουργία, δηλαδή την «πραγματική» καλλιτεχνική δημιουργία. Ούτε η προσφυγή στις δράσεις της ερασιτεχνικής δημιουργίας απορρέει από την ανάγκη της εξοικονόμησης πόρων. Γιατί η ερασιτεχνική δημιουργία έχει τα δικά της κοινωνικά, πολιτικά και καλλιτεχνικά χαρακτηριστικά. 
Στην εποχή της κρίσης η κοινωνική διάσταση της ερασιτεχνικής δημιουργίας αποκτά μια νέα σημασία στη σχέση μεταξύ των πολιτών που συμμετέχουν στα πολιτιστικά δρώμενα και του συνόλου της τοπικής κοινωνίας. Η Αυτοδιοίκηση, λοιπόν, καλείται όχι μόνο να εγγυηθεί αυτή τη σχέση αλλά και να την ενεργοποιήσει ακόμη περισσότερο. Στην Αυτοδιοίκηση οι μορφές πολιτιστικής δράσης δεν υφίστανται απλά και μόνον ως καλλιτεχνικά εργαστήρια ή σχολές τεχνών αλλά, κυρίως, ως ομάδες κοινωνικής παρέμβασης που αναδιανέμουν τους πολιτιστικούς πόρους προς όφελος του κοινού συμφέροντος. Στις δράσεις αυτές η ουσιαστική συμμετοχή των καλλιτεχνών είναι αναγκαία αλλά είναι, εξίσου, απαραίτητη και η ανάγκη ενός νέου πλαισίου συνεννόησης και συνεργασίας μεταξύ των δημιουργών και των αυτοδιοικητικών οργανισμών. 
Το νέο κοινωνικό κίνημα σήμερα σε τοπικό επίπεδο καλείται να συνδυάζει με τον καλύτερο τρόπο την ερασιτεχνική δημιουργία με την πολιτιστική έκφραση και τη συλλογική δράση με την αλληλεγγύη. Έτσι μόνο θα συντεθεί ένα δυναμικό κοινωνικό ρεύμα που μετατρέπεται σε πολιτική για την προαγωγή των ανθρωπιστικών αξιών του πολιτισμού, που διεκδικεί την απελευθέρωση του πολίτη από κάθε εμπόδιο στη σχέση του με την τέχνη και ενισχύει νοοτροπίες, στάσεις και συμπεριφορές που αφορούν την εξωστρέφεια, τη διαφορετικότητα, την διαπολιτισμική συνεργασία και τη συνοχή. 

6. Ζωτικοί χώροι συνέργειας με όχημα τον πολιτισμό και καταλύτη την Αυτοδιοίκηση
Σε κάθε τοπική κοινωνία υφίσταται ένα διάσπαρτο και αναξιοποίητο κεφάλαιο συλλογικής γνώσης, εμπειρίας και ευφυΐας σε τυπικές αλλά και σε άτυπες μορφές και θεσμούς δράσης και αλληλεγγύης. Δυνάμεις και μορφές διάσπαρτες στον κοινωνικό χώρο που, συχνά, όμως ασκούνται ως άθροισμα παράλληλων ή και ασύμβατων λειτουργιών που δεν καταφέρνουν να συναρθρωθούν σε ένα κοινό τόπο συλλογικού συμφέροντος. 
Προκύπτει, λοιπόν, η ανάγκη μιας νέας και σύνθετης πραγματικότητας όπου πρέπει να ορίζονται συναρμοδιότητες, να ενθαρρύνονται δυνάμεις και να συντίθενται πόροι. Μία καινούργια μορφή διεύθυνσης στον πολιτιστικό τομέα που συντελείται με πολλαπλά υποκείμενα όπου χαρακτηρίζονται από συναντίληψη στους στόχους, ισοσθένεια στη συμμετοχή και συναυτουργία στις δράσεις. Οι ισχυρές τοπικές συνθέσεις για κοινές πρωτοβουλίες είναι ικανές να δημιουργήσουν θεσμούς πολυμερούς οργάνωσης και εντάσεως συμμετοχής συνιστώντας ένα πολυκεντρικό μείγμα. Το πολυκεντρικό μείγμα συντίθεται από διαφορετικές τοπικές δυνάμεις που δρουν ως «τοπικοί συμμέτοχοι και συνεργοί» αλλά και ως «ισοδύναμοι παίκτες» με στόχο τη διαμόρφωση συστηματικών συνεργασιών με ολοκληρωμένες δράσεις. 
Η δημιουργία ενός πολυκεντρικού μείγματος τοπικών δυνάμεων περικλείει σημαντική κοινωνική δυναμική καθώς συγκροτεί τοπική συναίνεση και διαμορφώνει στους κατοίκους το ισχυρό «αίσθημα του ανήκειν». Με την ενεργοποίησή του αξιοποιούνται σημαντικές πλευρές της αλληλέγγυας κοινωνικής οικονομίας συμβάλλοντας στην κοινωνική σταθερότητα και στην τοπική ανάπτυξη. Στο διάλογο που ανοίγει με αυτό το στόχο, είναι αναγκαίο να συμμετέχουν οι δημόσιοι διαχειριστές κουλτούρας (υπουργείο πολιτισμού, τοπική αυτοδιοίκηση, δημόσιοι πολιτιστικοί και καλλιτεχνικοί οργανισμοί κλπ), οι ιδιωτικοί  πολιτιστικοί και καλλιτεχνικοί παραγωγοί, τα  ιδιωτικά  ιδρύματα, οι κοινωνικές εθελοντικές οργανώσεις του τρίτου τομέα και της κοινωνία πολιτών, οι τοπικοί θεσμοί διαλόγου και επικοινωνίας, τα ανεπίσημα πλέγματα και τα πρωτογενή τοπικά δίκτυα το σύνολο, δηλαδή, των αποθεματικών δυνάμεων που δρουν σε τοπικό επίπεδο. 

Στη διαμόρφωση ενός πολυκεντρικού μείγματος ο ρόλος της Αυτοδιοίκησης είναι ιδιαίτερα κρίσιμος καθώς, πρέπει να διεκδικήσει ένα διαφορετικό πρωταγωνιστικό ρόλο υιοθετώντας το ρόλο του καταλύτη. Η Τ.Α. είναι ικανή να ωθήσει και τις υπόλοιπες τοπικές δυνάμεις σε οργανικές σχέσεις συναυτουργίας, δηλαδή σε αμοιβαίες και συστηματικές συνεργασίες προς όφελος κοινών σκοπών. Έχει, δηλαδή την ικανότητα να δράσει ως ο κρίσιμος καταλύτης ανώτερων ποιοτικά συνθέσεων που διαμορφώνει ζωτικούς χώρους συνέργειας για να γίνει δυνατόν να «αντιπαρατεθούμε με το παρόν «επινοώντας» το μέλλον και δίνοντας έκφραση σε μια κοινή αίσθηση οράματος.

